‘ธปท.’ดันบัตรเดบิตแห่งชาติ
นำร่องจูงใจให้สิทธิประโยชน์คนรุ่นใหม่-มนุษย์เงินเดือน
18 ส.ค. 2554

นำร่องจูงใจให้สิทธิประโยชน์คนรุ่นใหม่-มนุษย์เงินเดือน
ธปท.เล็งดันคนรุ่นใหม่มนุษย์เงินเดือนใช้บัตรเดบิต ให้สิทธิประโยชน์จูงใจ
นายรณศักดิ์ เรืองวีรยุทธ ผู้อำนวยการสายนโยบายและกำกับระบบชำระเงิน ธนาคารแห่งประเทศไทย (ธปท.) เปิดเผยว่า ธปท.ได้ศึกษาเพื่อจัดทำแผนหรือแนวทางผลักดันให้เกิดการใช้บัตรเดบิตหรือเงินพลาสติกมากขึ้น ทดแทนการใช้ธนบัตรและเหรียญกษาปณ์ โดยกลุ่มเป้าหมายที่ ธปท.จะเปลี่ยนพฤติกรรม คือ คนรุ่นใหม่ เช่น นักศึกษา ซึ่งอาจจะต้องส่งเสริมและประชาสัมพันธ์โดยใช้ดาราเป็นพรีเซนเตอร์
นอกจากนี้ จะเป็นกลุ่มคนในวัยทำงานที่เงินเดือนยังไม่ถึง 1.5 หมื่นบาท และยังทำบัตรเครดิตไม่ได้ ซึ่งมีจำนวนมาก โดยกลุ่มนี้อาจจะมีการจูงใจด้วยของรางวัลการโปรโมต เช่น ลอตเตอรี่ เป็นการส่งเสริม เป็นต้น และกลุ่มผู้ประกอบการที่หันมารับบัตรเดบิตในการชำระค่าสินค้ามากขึ้น อาจจะได้สิทธิลดภาษี เป็นต้น
“แนวทางการเพิ่มแรงจูงใจเหล่านี้ จะทำตามความเหมาะสมเพื่อเปลี่ยนพฤติกรรมให้หันมาคุ้นเคยกับการใช้บัตรพลาสติกมากขึ้น ซึ่งการกระตุ้นใช้บัตรพลาสติกหรือบัตรเดบิตมากขึ้น ต้องทำทั้งในส่วนประชาชนผู้บริโภคที่ใช้บัตรและผู้ประกอบการที่รับบัตร และหน่วยงานที่เกี่ยวข้องอื่นๆ เพราะหากหันมารับบัตรเดรดิต ทุกคนจะได้ประโยชน์ร่วมกัน ประชาชนสะดวก ร้านค้ามั่นใจว่าจะได้รับเงินเข้าบัญชีแน่ๆ หน่วยงานรัฐโดยเฉพาะด้านภาษีก็สามารถจัดเก็บภาษีได้เต็มเม็ดเต็มหน่วยมากขึ้น ดีต่อการจัดเก็บภาษีในภาพรวม โดยเฉพาะภาษีมูลค่าเพิ่ม แต่การจะลดภาษีได้หรือไม่ ก็ต้องหารือกับกรมสรรพากรหรือหน่วยงานที่เกี่ยวข้องก่อน” แต่ก้ต้องดูให้ดีเพราะระบบนี้อาจทำให้ร้านค้าจายภาษีมากขึ้นด้วย ฉะนั้นร้านค้าอาจจไม่ชอบก็ได้ ต้องดูวิธีการให้ดีอีกครั้งก่อนจะเสนอแนวทางปฏิบัติที่ชัดเจน” นายรณศักดิ์กล่าว 
นายรณศักดิ์ กล่าวว่า การใช้บัตรเดบิตจะช่วยลดความเสียหายจากการได้รับธนบัตรปลอมด้วย ลดต้นทุนการขนธนบัตรที่ธนาคารต้องขนเงินจำนวนมากมาใส่ตู้เอทีเอ็มที่มีทั่วประเทศ มีตู้อยู่กว่า 4.4 หมื่นตู้ ถ้าต้องเติมเงินใส่ตู้ตู้ละ 3 ล้านบาท จะคิดเป็นเงินที่ต้องบริหารจัดการมากถึง 1.2 แสนล้านบาท
ขณะที่ต้นทุนรวมของประเทศที่ ธปท. ต้องผลิตธนบัตรมาบริการธนาคารอีกจำนวนมาก ถ้าคนหันมาใช้บัตรเดบิตหรือบัตรพลาสติก ธนาคารก็ไม่ต้องขนเงินมาใส่ตู้ให้คนกดเหมือนปัจจุบัน เพราะบัตรเดบิตสามารถใช้อย่างอื่นได้อีกมาก มากกว่าจะใช้กดเงินสดอย่างเดียว
“แต่สิ่งที่ ธปท.ต้องพัฒนาระบบควบคู่ไปด้วย เพื่อให้ประชาชนมีความมั่นใจที่จะใช้บัตรเดบิตมากขึ้น คือ ทำให้ผู้รับและผู้ขายมั่นใจ จะได้หันมาใช้มากขึ้น ที่สำคัญร้านค้าที่รับบัตรเดบิตไม่ต้องเสียค่าธรรมเนียม 1.2% ให้ระบบเคลียริงกับธนาคารเหมือนบัตรเครดิต” นายรณศักดิ์ กล่าว